ΚΑΝΟΝΙΣΜΟΣ (ΕΟΚ) αριθ. 1256/77 ΤΗΣ ΕΠΙΤΡΟΠΗΣ της 13ης Ιουνίου 1977 περί πωλήσεως δια διαδικασίας περιοδικών διαγωνισμών, κονσερβών βοείου κρέατος, ευρισκομένων στην κατοχή των οργανισμών παρεμβάσεως

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 805/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΟΚ) αριθ. 425/77(2), και ιδίως το άρθρο 7 παράγραφος 3,

Εκτιμώντας:

ότι ορισμένοι οργανισμοί παρεμβάσεως κατέχουν από μακρού σημαντικά αποθέματα κονσερβών βοείων κρεάτων, οι οποίες έχουν παραχθεί σύμφωνα με τον κανονισμό (ΕΟΚ) αριθ. 1295/74 της Επιτροπής, της 22ας Μαΐου 1974, περί μεταποιήσεως του βοείου κρέατος το οποίο έχει παραληφθεί από τους οργανισμούς παρεμβάσεως(3), όπως τροποποιήθηκε τελευταία από τον κανονισμό (ΕΟΚ) αριθ. 1145/75(4)-

ότι σύμφωνα με το άρθρο 1 παράγραφος 1 υπό γ) του κανονισμού (ΕΟΚ) αριθ. 98/669 του Συμβουλίου της 16ης Ιανουαρίου 1969, περί των γενικών κανόνων που αφορούν τη διάθεση του κατεψυγμένου βοείου κρέατος του αγοραζομένου από τους οργανισμούς παρεμβάσεως(5), όπως τροποποιήθηκε από τον κανονισμό (ΕΟΚ) αριθ. 429/77(6), η διάθεση των προϊόντων που κατέχονται από τους οργανισμούς παρεμβάσεως, δύναται να αποφασίζεται αν η ρευστοποίηση των αποθεμάτων ανταποκρίνεται σε τεχνική ανάγκη-

ότι είναι απαραίτητο να προβλεφθεί δυνατότητα περιοδικών πωλήσεων των κονσερβών (βοείου κρέατος) που κατέχουν οι οργανισμοί παρεμβάσεως, λαμβανομένης υπόψη της κανονικής περιόδου αποθεματοποιήσεως αυτών των προϊόντων- ότι, κατά συνέπεια, πληρούται ο όρος ρευστοποιήσεως των αποθεμάτων που προβλέπεται στο άρθρο 1 του κανονισμού (ΕΟΚ) αριθ. 98/69-

ότι ενδείκνυται, για την επίτευξη καλυτέρων αποτελεσμάτων κατά την πώληση των κρεάτων αυτών, να εφαρμόζεται η διαδικασία του διαγωνισμού σύμφωνα με τον κανονισμό (ΕΟΚ) αριθ. 216/69 της Επιτροπής, της 4ης Φεβρουαρίου 1969, περί των λεπτομερειών εφαρμογής που αφορούν τη διάθεση του βοείου κατεψυγμένου κρέατος, το οποίο αγοράζεται από τους οργανισμούς παρεμβάσεως(7)-

ότι τα μέτρα που προβλέπονται στον παρόντα κανονισμό, είναι σύμφωνα με τη γνώμη της Επιτροπής Διαχειρίσεως Βοείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Διενεργείται πώληση των κονσερβών βοείων κρεάτων, που κατέχουν οι οργανισμοί παρεμβάσεως και παράγονται σύμφωνα με τον κανονισμό (ΕΟΚ) αριθ. 1295/74.

Η πώληση πραγματοποιείται κατά τη διαδικασία περιοδικών δημοπρατήσεων.

Οι διατάξεις του κανονισμού (ΕΟΚ) αριθ. 216/69, και ιδίως τα άρθρα 6 έως 14, εφαρμόζονται με την επιφύλαξη των διατάξεων του παρόντος κανονισμού.

Άρθρο 2

1. Οι οργανισμοί παρεμβάσεως, οι οποίοι διαθέτουν κονσέρβες κρεάτων, δημοσιεύουν μία διακήρυξη των περιοδικών δημοπρατήσεων το βραδύτερο κατά την ημερομηνία δημοσιεύσεως της διακηρύξεως της πρώτης των ειδικοτέρων δημοπρασιών που αναφέρονται στην παράγραφο 2.

2. Στο πλαίσιο των περιοδικών δημοπρατήσεων, οι οργανισμοί παρεμβάσεως προβαίνουν σε ειδικότερες δημοπρασίες κατά τα άρθρα 6 έως 14 του κανονισμού (ΕΟΚ) αριθ. 216/69.

3. Η προκήρυξη της ειδικότερης δημοπρασίας καθορίζει την ημερομηνία προ της οποίας εναποθηκεύθησαν από τους οργανισμούς παρεμβάσεως οι κονσέρβες προς πώληση.

4. Η προθεσμία για την υποβολή των προσφορών λήγει την 13η ώρα της ημέρας που καθορίζεται δια της προκηρύξεως της ειδικότερης δημοπρασίας.

5. Η δημοσίευση των προκηρύξεων των δημοπρατήσεων στην Επίσημη Εφημερίδα των Ευρωπαϊκών Κοινοτήτων γίνεται τουλάχιστον 10 ημέρες προ της λήξεως της προθεσμίας που προβλέπεται για την υποβολή των προσφορών.

Άρθρο 3

Το βάρος των κονσερβών των βοείων κρεάτων που τίθενται προς πώληση εκφράζεται σε καθαρό βάρος. Η ελαχίστη ποσότητα είναι δύο τόννοι. Πάντως σε περίπτωση κατά την οποία η ποσότητα που τίθεται σε δημοπράτηση στον τόπο της παραλαβής είναι κατώτερη από δύο τόννους, η προσφορά αναφέρεται σ' αυτή τη διαθέσιμη ποσότητα.

Άρθρο 4

Κατά τον καθορισμό των ελαχίστων τιμών πωλήσεως για κάθε ειδικότερη δημοπρασία λαμβάνεται υπόψη η κατάσταση στην αγορά του βοείου κρέατος.

Άρθρο 5

Κατά παρέκκλιση από το άρθρο 13 παράγραφος 2 του κανονισμού (ΕΟΚ) αριθ. 216/69, η τιμή καταβάλλεται βαθμηδόν κατά την έξοδο των εμπορευμάτων από την αποθήκη και αναλόγως των αποσυρομένων ποσοτήτων, το βραδύτερο κατά την ημέρα που προηγείται από κάθε ανάληψη εμπορευμάτων από την αποθήκη.

Άρθρο 6

Όταν για λόγους ανωτέρας βίας, εκείνος στον οποίο κατακυρούται ο διαγωνισμός δεν δύναται να τηρήσει τις προθεσμίες παραλαβής (του προϊόντος), ο οργανισμός παρεμβάσεως ορίζει τα μέτρα που κρίνει αναγκαία λόγω της προκληθείσης καταστάσεως. Ο οργανισμός παρεμβάσεως ενημερώνει την Επιτροπή για κάθε περίπτωση ανωτέρας βίας και για τα μέτρα που λαμβάνονται εξ αιτίας της.

Άρθρο 7

Ο παρών κανονισμός αρχίζει να ισχύει την 15η Ιουνίου 1977.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 13 Ιουνίου 1977.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 148 της 28.6.1968, σ. 24.

(2) ΕΕ αριθ. Ν 61 της 5.3.1977, σ. 1.

(3) ΕΕ αριθ. Ν 140 της 23.5.1974, σ. 47.

(4) ΕΕ αριθ. Ν 112 της 1.5.1974 σ. 60.

(5) ΕΕ αριθ. Ν 14 της 21.1.1969, σ. 2.

(6) ΕΕ αριθ. Ν 61 της 5.3.1977, σ. 18.

(7) ΕΕ αριθ. Ν 28 της 5.2.1969, σ. 10.